Марко Ганчев
Морал за кърлежи

chitanka.info

Кърлеж на къра лежи,

а край него рой кърлежи

по целия кър

кръжи ли, кръжи:

такър-такър.

И понеже не мръдва лентяят,

работливите го ругаят:

— Стига на наш гръб си лежал!

— Срамиш бащиното си име!

— Да се впиеш май ти е жал

в някое кравешко виме

или в човешко такова,

та лежиш на морална основа?

А пък кърлежът просто от мързел

не беше за плячка забързал

и от мързел не беше разбрал,

че чрез мързела бе се обвързал

с най-добрия за кърлеж морал:

по-добре да се случиш

кърлеж такъв,

отколкото кърлеж, винаги смучещ

кръв!

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.